b'\n_START_ARTICLE_\nOgnjeni vihar\n_START_PARAGRAPH_\nOgnjeni vihar (tudi ognjena nevihta) je izredno nevaren pojav, ki ob ustreznih pogojih nastane ob velikih (predvsem gozdnih) po\xc5\xbearih. _NEWLINE_Ob po\xc5\xbearu, ki spro\xc5\xa1\xc4\x8da izredno visoke temperature, se v sredi\xc5\xa1\xc4\x8du po\xc5\xbeara zaradi termike zrak za\xc4\x8dne hitro dvigati, pri tleh pa zato priteka zaloga hladnega zraka. Ker tako ogenj dobiva vedno nove koli\xc4\x8dine potrebnega zraka in s tem kisika, se ogenj vedno bolj \xc5\xa1iri ter \xc2\xbbpo\xc5\xbeira\xc2\xab\xc2\xa0vedno ve\xc4\x8dje koli\xc4\x8dine zraka. Zato se po\xc5\xbear lahko vzdr\xc5\xbeuje sam od sebe, dotok sve\xc5\xbeega zraka pa omogo\xc4\x8da nastanek izredno visokih temperatur. Tako visoke temperature zaradi toplotnega sevanja povzro\xc4\x8dijo v\xc5\xbeig gorljivih snovi v bli\xc5\xbenji okolici ognjenega viharja, kar povzro\xc4\x8di \xc5\xa1iritev po\xc5\xbeara. Pri po\xc5\xbearih v naravi so \xc5\xa1e posebej nevarne suhe snovi in iglavci, ki vsebujejo veliko koli\xc4\x8dino smole.  Zaradi dviganja zraka lahko nastanejo tudi ognjeni vrtinci, ki potujejo naklju\xc4\x8dno in tudi lahko pripomorejo k \xc5\xa1irjenju po\xc5\xbeara._NEWLINE_Nastali vetrovi lahko dose\xc5\xbeejo izredno velike hitrosti (tudi okrog 200\xc2\xa0km/h) in imajo zmo\xc5\xbenost povzro\xc4\x8diti zdru\xc5\xbeitev ve\xc4\x8d manj\xc5\xa1ih po\xc5\xbearov v ve\xc4\x8djega. Ognjeni vihar povzro\xc4\x8di, da se v \xc5\xa1ir\xc5\xa1i okolici sredi\xc5\xa1\xc4\x8da po\xc5\xbeara zadu\xc5\xa1ijo vsa \xc5\xbeiva bitja, saj ogenj porabi ves potreben kisik.\n_START_SECTION_\nOgnjeni vihar v urbanih podro\xc4\x8djih\n_START_PARAGRAPH_\nTudi v urbanih predelih lahko ob obse\xc5\xbenej\xc5\xa1ih po\xc5\xbearih pride do pojava ognjenega viharja. Ravno ta pojav naj bi v kombinaciji z nekdaj mno\xc5\xbei\xc4\x8dno uporabo lesenih konstrukcij v zgodovini ob po\xc5\xbearih povzro\xc4\x8dil uni\xc4\x8denje velikega dela mest. _NEWLINE_Ta pojav so opazili tudi med drugo svetovno vojno, ko so zavezni\xc5\xa1ka vojna letalstva bombardirali nem\xc5\xa1ka mesta (glej npr. bombardiranje Dresdna, 1945), enako se je zgodilo tudi pri jedrskem bombardiranju Hiro\xc5\xa1ime in Nagasakija, kjer je ognjeni vihar s hitrostjo okrog 1000\xc2\xa0km/h povzro\xc4\x8dil ve\xc4\x8dji del \xc5\xa1kode.'